स्वदेशमा स्वरोजगार र आत्मनिर्भर हुन नसक्नु मुलुकको वर्तमान र भविष्यको दुर्भाग्यपूर्ण विषय हो । बेरोजगारी र गरिबीको चपेटामा वैदेशिक रोजगारीमा पलायन भएका दक्ष, अर्धदक्ष, अदक्ष तथा शिक्षित युवालाई स्वदेशमा फर्काएर विदेशको प्रविधि, सीप शैलीलाई नेपालको विकासमा उपयोग गर्नुपर्छ । यो असम्भव कार्य होइन केवल राज्य र युवाको इच्छाशक्ति र योजनाको सफल कार्यान्वयनको मात्र खाँचो छ । स्वदेशमा कामको अवसर र वातावरण नहुनु, उद्यम वा व्यवसाय सञ्चालनमा जोखिम र कठिनाइको भय भई लगानी गर्नसमेत पाटा र बाटाको अभावमा बाध्य भएर विभिन्न बहानामा लाखौँ युवा विदेशिदा गाउँ बस्तीमा भइपरी, मलामी, मर्दापर्दा र मलिलो भूमि बाँझिएको अवस्था कटु यथार्थ हो । यतिमात्र होइन विदेशिएको युवा सकुशल स्वदेश फिर्ने नफिर्ने कुनै टुङ्गो छैन दैनिक विमानस्थलमा लाश भित्रिने क्रम बढ्दो छ ।
